Ra`no Shodieva “Mendirman Jaloliddin” serialidagi ona roli uchun juda yosh. Uning o`zi bu haqida nima deydi?

Kecha 8 mart kuni Toshkent shahridagi Hilton mehmonxonasida Alparslon Akinji boshchiligidagi Turkiya elchixonasi mas`ullari, O`zbekiston Respublikasi Madaniyat vaziri Ozodbek Nazarbekov va “Mendirman Jaloliddin” tarixiy seriali ijodkorlari ishtirokida matbuot anjumani bo`lib o`tgani haqida xabar bergan edik. Mazkur tadbirda ishtirok etgan Darakchi muxbiri Sardorbek Rahmonqulov “Mendirman Jaloliddin” serialida Jaloliddin Manguberdining onasi Oychechak sulton rolini ijro etgan Ra`no Shodievadan ona roli ijrosida noqulayliklar bo`lmadimi, deya so`radi.
“O`ShA PAYTLAR AYoLLARIMIZ YoSh TURMUShGA ChIQIShGAN”
Ra`no ShODIEVA, aktrisa:
— Mana shu savolni juda ko`p so`rashyapti va juda ko`p muhokama qilinyapti. Jaloliddin ulg`ayganda (tahr. 22-23 yosh atrofi aytilyapti) Oychechak sultonning yoshi u qadar katta bo`lmagan – 40 yoshlar atrofida bo`lgan. Men xozir 42 yoshdaman. Lekin o`sha paytlar hammamizga ma`lumki, ayollarimiz yosh turmushga chiqishgan. 14-15 yoshlarida farzand ko`rishgan. Biz ham  barcha aktyorlar qatori 3-4 ta kastingdan o`tganmiz. Rejissyorlarimiz, prodyuserlarimiz bu obrazda aynan meni ko`rganliklari uchun meni tanlashgan. 
“O`ZIMNING TO`NG`ICh O`G`LIM 24 YoShDA”
— Menda hech qanday noqulaylik bo`lmadi. Shaxsan o`zimning to`ng`ich o`g`lim 24 yoshda va bu obrazimda onaning hissiyotlarini ko`rsatishda menga qiyinchilik tug`ilmadi. Qiynalgan bo`lsam, turk tilida qiynalgandirman. (kuladi)
“AYoL KIShI YoSh KO`RINSA YoMONMI?”
“Juda to`g`ri savol bo`ldi – serialda juda yosh ko`ringanman. Ayol kishi yosh ko`rinsa yomonmi? Yanada yosh ko`rinishimiz sabablaridan biri bu – operator mahorati. Chiroqlar bilan yaxshi ishlangani, montaj ustalarining mehnati tufayli ham filmda yoshroq ko`ringan bo`lsak kerak”, - deydi Ra`no Shodieva.